22.		Rozhodnutie o zastavení konania pre nezaplatenie
			správneho poplatku (§ 9 ZoSP)
Regionálny úrad verejného zdravotníctva so sídlom v Martine
Žilinská ul. č. 55, 036 01 Martin
						Vážená pani
Č. j.: A/2023/5476/Uc-2 					Mária Pokorná
Martin dňa 4. 7. 2023 					Tulipánová ul. č. 34, 036 01 Martin
Vec: Rozhodnutie
Regionálny úrad verejného zdravotníctva so sídlom v Martine, ako orgán príslušný podľa § 3 ods. 1 písm. c), § 6 ods. 1 v spojení s prílohou č. 15 a § 6 ods. 1 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov a § 1 zákona č. 145/1995 Z. z. o správnych poplatkoch v znení neskorších predpisov na rozhodovanie vo veci posúdenia návrhu účastníčky konania Márie Pokornej, podnikateľky – fyzickej osoby, IČO: 33765453, na uvedenie priestorov „Kaderníctvo“ v Martine, Ul. Ľ. Štúra č. 5 do prevádzky a na vyberanie správneho poplatku za vydanie rozhodnutia sadzobníka správnych poplatkov rozhodol takto:
Regionálny úrad verejného zdravotníctva so sídlom v Martine, konanie vo veci návrhu účastníčky Márie Pokornej, podnikateľky – fyzickej osoby, IČO: 33765453 o vydanie rozhodnutia na uvedenie priestorov „Kaderníctvo“ v Martine, Ul. Ľ. Štúra č. 5 do prevádzky
zastavuje
podľa § 9 zákona č. 145/1995 Z. z. o správnych poplatkoch v znení neskorších predpisov.
Odôvodnenie:
Účastníčka správneho konania Mária Pokorná, podnikateľka – fyzická osoba, IČO: 33 65453 podala dňa 2. 6. 2023 Regionálnemu úradu verejného zdravotníctva so sídlom v Martine, návrh o vydanie rozhodnutia na uvedenie priestorov „Kaderníctvo“ v Martine, Ul. Ľ. Štúra č. 5 do prevádzky. Pri podaní návrhu bola povinná zaplatiť správny poplatok za vydanie rozhodnutia podľa sadzobníka správnych poplatkov v sume 15 €. Keďže tak neurobila, správny orgán ju písomne dňa 16. 6. 2023 písomne vyzval, aby v lehote do 15 dní odo dňa doručenia výzvy v súlade s § 8 ods. 1 zákona č. 145/1995 Z. z. o správnych poplatkoch v znení neskorších predpisov správny poplatok zaplatila. Správny orgán súčasne účastníčku konania poučil, že ak správny poplatok nezaplatí, úkon nevykoná a konanie zastaví podľa § 9 zákona o správnych poplatkoch.
Účastníčka konania správny poplatok v stanovenej lehote nezaplatila, preto správny orgán rozhodol tak, ako je uvedené vo výroku rozhodnutia.
Poučenie:
Podľa § 9 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nie je preskúmateľné súdom.
	MUDr. Eduard Macháč, riaditeľ
Rozhodnutie obdržia:
–	Mária Pokorná, Tulipánová ul. č. 34, 036 01 Martin
–	spis
Poznámka
Rozhodnutie správneho orgánu o zastavení konania podľa § 9 zákona o správnych poplatkoch musí mať všetky náležitosti rozhodnutia tak, ako ustanovuje § 46 a 47 zákona o správnom konaní. Zákon o správnych poplatkoch v § 9 ustanovuje, že proti rozhodnutiu o zastavení konania podľa tohto ustanovenia sa nemožno odvolať.